《郡名诗呈吕元钧五首 其四》
宋代·孔平仲

南轩何靓深，触处皆野质。檐间画眉语，砌下霜筠密。

小窗任明晦，一榻随伸屈。宿鸟聚樛枝，凉蝉噪■荜。

端居得颐养，诚意更精一。夏阑体长健，春至转安佚。

铅鼎熟黄牙，仙经横缥帙。和言不忤俗，定力何转物。

嗟我已龙钟，江潭恋章绂。尘中素袍化，镜里韶颜失。

爱君诗思茂，雅奏合竽瑟。爱君道气成，金石丛寿骨。

及瓜期尚远，发药容有日。德爵齿俱尊，登门但祗栗。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。